
Kemeneshát patakvölgyeinek morfometriai vizsgálata

Rezümé
Magyarország gazdag természeti értékei közül kiemelkedik a Kemeneshát, amely a Zala, a Marcal és a Rába folyók között elhelyezkedő dombvidék. A terület otthont ad különböző ökoszisztémáknak, mint például a kavicstakaróval fedett erdőségek és a gazdag forrásvizek által táplált patakoknak, amelyek fontos élőhelyet biztosítanak számos növény- és állatfaj számára. A különleges vidék nemcsak lenyűgöző tájainak köszönhetően érdemel figyelmet, hanem gazdag természeti és földtani változatossága miatt is, amely számos kutatás alapjául szolgálhat. Az alábbiakban szeretnék egy rövid áttekintést adni a Kemeneshát geológiai és geomorfológiai jellemzőiről, valamint a terület vizsgálatához alkalmazott módszertanról és a kutatások eredményeiről. A kutatásom célja a patakok völgyprofiljainak vizsgálata és azok összevetése. Az alkalmazott módszerek tartalmazták a topográfiai profilok, azaz hossz-szelvények előállítását, a normalizált völgyprofilok készítését, valamint különböző profilparaméterek kiszámítását. QGIS programot alkalmaztam a térképek és adatok feldolgozásához. A kutatás során a Rába 27 mellékpatakját vizsgáltam meg. Az elemzések feltárták, hogy a patakok völgyprofiljait számos tényező befolyásolja. Ilyen tényező volt a keresztezett kőzetminőség, a patakok összefolyása és találkozása és a tektonikus hatások. A profilparaméterek értékei összefüggést mutattak a fiatal szinklinális és antiklinális redőtengelyek jelenlétével, amik a Kemeneshát alatt húzódnak. A patakok közül 25 esetben a keresztezett kőzetminőség okozott profilváltozást, de akadtak olyan helyszínek is, ahol a változások más okokra, például patak-összefolyásra, vagy fiatal vetővonalakra voltak visszavezethetők. A fiatal vetővonalak a felszín morfológiáját és a domborzati formák kialakulását befolyásolják, melyek észrevehetőek a patakok kanyargáságában, esetünkben a bevágódás mélységében, valamint a völgyszakaszok lejtésének összetettségében. A vizsgálatok megerősítették, hogy a Kemeneshát patakjainak geomorfológiai sajátosságait a kőzettani és tektonikai hatások egyaránt alakítják. A változások sok esetben egyértelműek, de a feltételezett tektonikus aktivitás alátámasztása még több vizsgálatot igényel. A kutatásom kiemelte a terület természetföldrajzi sokszínűségét és a geomorfológiai elemzések fontosságát a táj megértése és megőrzése érdekében, különös tekintettel az erózió csökkentésére és a vízgazdálkodás tervezésére.



